KTB เตรียมหั่นเป้าสินเชื่อปีนี้ลงจากเดิมคาดโต 6% หลังมองศก.ยังไม่ฟื้น
KTB เตรียมหั่นเป้าสินเชื่อปีนี้ลงจากเดิมคาดโต 6% หลังมองศก.ยังไม่ฟื้น พร้อมตั้งเป้า NPL ไว้ที่ไม่เกิน 2% จากปัจจุบันที่ 1.6%
3 ก.ค. 2558

นายวรภัค ธันยาวงษ์ กรรมการผู้จัดการใหญ่ ธนาคารกรุงไทย จำกัด (มหาชน) หรือ KTB เปิดเผยว่า ธนาคารเตรียมพิจารณาปรับลดเป้าสินเชื่อปีนี้ จากเดิมที่คาดว่าสินเชื่อจะเติบโตได้ราว 6% เนื่องจากสถานการณ์เศรษฐกิจในประเทศยังชะลอตัวอย่างต่อเนื่อง          
อย่างไรก็ตามเชื่อว่าแนวโน้มสินเชื่อครึ่งปีหลังจะยังเติบโตได้ ตามการเร่งลงทุนโครงการโครงสร้างพื้นฐานของภาครัฐ ที่จะทำให้ความต้องการสินเชื่อภาครัฐเติบโตได้ จากช่วงครึ่งปีแรกที่ความต้องการสินเชื่อภาครัฐชะลอไปค่อนข้างมาก ขณะที่สินเชื่อรายใหญ่ สินเชื่อเอสเอ็มอี และสินเชื่อรายย่อยยังมีการเติบโตได้ค่อนข้างดี พร้อมคาดว่าสินเชื่อคงจะเติบโตได้ 1.5 เท่าของ GDP ที่ทางธนาคารประเมินไว้ว่าจะเติบโตได้ราว 3%
สำหรับแนวโน้มหนี้ที่ไม่ก่อให้เกิดรายได้ (NPL) ในปีนี้ธนาคารตั้งเป้าจะรักษาไว้ที่ไม่เกิน 2% จากปัจจุบันที่ 1.6% และยังมีแนวโน้มปรับตัวลดลงอย่างต่อเนื่อง จากการที่ธนาคารควบคุมและดูแลการปล่อยสินเชื่อมากขึ้น ประกอบกับได้เข้าไปช่วยเหลือลูกค้าที่มีปัญหา